b'\n_START_ARTICLE_\nKalabaro karalyst\xc4\x97\n_START_SECTION_\nGeografija\n_START_PARAGRAPH_\nKalabaro karalyst\xc4\x97s teritorija ap\xc4\x97m\xc4\x97 dabartin\xc4\x97s Nigerijos Akva Ibomo valstij\xc4\x85 ir Kroso up\xc4\x97s valstij\xc4\x85, bei dalinai gretimas Abijos valstij\xc4\x85 ir Imo valstij\xc4\x85, taip pat gretimas teritorijas Kamer\xc5\xabne bei Pusiaujo Gvin\xc4\x97joje (Fernando Po sala).\n_START_SECTION_\nKlest\xc4\x97jimas\n_START_PARAGRAPH_\nN\xc4\x97ra ai\xc5\xa1kiai \xc5\xbeinoma, kada prasid\xc4\x97jo Kalabaro karalyst\xc4\x97. Nors legendos nukelia jos i\xc5\xa1takas dar \xc4\xaf prie\xc5\xa1istorinius laikus, gali b\xc5\xabti, kad Kalabaro karalyst\xc4\x97s teritorijos valstyb\xc4\x97s susiformavo ma\xc5\xbedaug XIV a., ma\xc5\xbedaug tuo metu, kai klest\xc4\x97jo kit\xc5\xb3 pietin\xc4\x97s Nigerijos taut\xc5\xb3 valstyb\xc4\x97s._NEWLINE_Kalabaras buvo viena svarbiausi\xc5\xb3 prekybini\xc5\xb3 valstybi\xc5\xb3. Kalabaro karalyst\xc4\x97je grei\xc4\x8diausiai jau apie XV a. prad\xc4\x97ti naudoti pirmieji Afrikoje \xc4\xaf pietus nuo Sacharos pinigai. Jie vadinti okpoho, o v\xc4\x97liau paplito po visas Benino civilizacijos valstybes ir tapo \xc5\xbeinomi kaip manilos.\n_START_SECTION_\nNigerijos sud\xc4\x97tyje\n_START_PARAGRAPH_\nXX a. prad\xc5\xbeioje Kalabaro karalyst\xc4\x97 atiteko Brit\xc5\xb3 imperijai. Ji buvo inkorporuota \xc4\xaf Piet\xc5\xb3 Nigerijos protektorat\xc4\x85, o jos sostin\xc4\x97 Kalabaras tapo pirm\xc4\x85ja Nigerijos sostine. Nuo jos tuo metu atpl\xc4\x97\xc5\xa1tos kai kurios teritorijos, kurios tapo Kamer\xc5\xabno ir Pusiaujo Gvin\xc4\x97jos dalimi._NEWLINE_Po Nigerijos nepriklausomyb\xc4\x97s, Kalabaras buvo sujungtas kartu su istoriniais Nigerio deltos ir Igbolando regionais \xc4\xaf bendr\xc4\x85 Rytin\xc4\xaf region\xc4\x85. 1979 m. nuo jo buvo atskirta Pietry\xc4\x8di\xc5\xb3 valstija (v\xc4\x97liau Kroso up\xc4\x97s valstija), kuri i\xc5\xa1 dalies atitiko Kalabaro region\xc4\x85. 1987 m. nuo \xc5\xa1ios valstijos atskirta Akva Ibomo valstija.'